Line Barfod (EL), 2006-05-17:
Det er jo utrolig uhyggeligt at leve i en tid, hvor slaveri er stigende, hvor menneskehandel er et stigende problem, og hvor vi hører de her forskellige forfærdelige historier om mennesker, der bliver handlet.
Jeg tror, det er vigtigt også at slå fast, at vi ikke får stoppet menneskehandelen, heller ikke kvindehandelen, alene ved forskellige tiltag i Danmark.
Det kræver en indsats på verdensplan at afskaffe den ulighed, der ligger til grund for, at nogle kan finde på at handle andre mennesker som slaver.
Den bør vi så også deltage i, så det er en bredere indsats, der skal til, end kun det, vi snakker om her.
Det mener jeg vi har en meget stor forpligtelse til.
Vi er et af de rigeste lande i verden, og derfor har vi også råd til at give ofrene en ordentlig hjælp.
Jeg synes, det er vigtigt, at vi begynder at opfatte dem som ofre, og at de myndigheder, der har med dem at gøre, de politikere, der fastsætter regler osv., i stedet for at have fokus på, at der her er nogle udlændinge, der skal sendes ud af landet hurtigst muligt, så får fokus på, at her er nogle ofre for menneskehandel, der skal have den nødvendige hjælp.
Det er helt afgørende at få flyttet det fokus, hvis vi skal kunne give den nødvendige hjælp, og hvis vi skal kunne sikre, at kvinderne ikke bare bliver sendt tilbage til deres hjemland og så bliver handlet igen enten til Danmark eller til et andet land.
Jeg synes simpelt hen ikke, vi kan tillade os, at vi bare sender folk ud af landet til den skæbne.
Nogle af kvinderne har brug for at få en dækhistorie, så de ikke skal tilbage og fortælle, at de har været prostituerede, for så vil de være stemplet og aldrig kunne få et ordentligt liv.
De skal have hjælp til en dækhistorie, der gør, at de kan komme til at leve et ordentligt liv og skaffes noget at leve af, i nogle tilfælde også for de børn, de har i hjemlandet.
Det er vigtigt, at vi har den fornødne tid til at hjælpe dem med det, så de kommer tilbage til en ordentlig tilværelse.
Det burde vi altså have ressourcerne til i Danmark, for så mange er det heldigvis heller ikke, at vi ikke har råd til det.
Så det synes jeg klart, man skal sætte ind på.
Det er så også derfor, at vi i forhold til Nordisk Råd tog initiativ til den vedtagelse, som altså samtlige politiske partier fra samtlige nordiske lande står bag, og som jeg derfor altså stadig er ret rystet over at ministeren ikke kendte.
Jeg håber da, at ministeren kender den nu og derfor vil sikre, at der kommer en undersøgelse, så Ministerrådet kan melde tilbage til Nordisk Råd her til efteråret og sige, at man nu har sat den undersøgelse i gang, så vi kan få ordentlig faktuel viden om, hvad det er, der virker i de forskellige lande, hvor man har længere ophold, end vi har i Danmark, og kan få set på, hvad de bedste virkemidler er i forhold til at opsøge ofrene og hjælpe dem, og også se på, hvilke beskyttelsestilbud der er.
Det gælder også beskyttelse på tværs af landegrænserne, for en del af de her kvinder er jo altså truet på livet og har derfor brug for beskyttelse.
Nogle af dem ville derfor have glæde af at blive flyttet til et beskyttelsestilbud i et af de andre nordiske lande, hvilket vi også kommer ind på under det næste beslutningsforslag.
De 30 dage, som ministeren nu har sagt, man udvider med, er et lille skridt på vejen, men vi mener faktisk, at det er nødvendigt at gå endnu længere, hvilket beslutningsforslaget også giver udtryk for.